Diari Oficial de la Generalitat Valenciana


Sumari del DOGV 9602, del 24-05-2023 (2023/5633)

ORDRE 5/2023, de 19 de maig, de la Conselleria de Política Territorial, Obres Públiques i Mobilitat, per la qual es modifica l'Ordre 2/2021, de 16 de març, de la Conselleria de Política Territorial, Obres Públiques i Mobilitat, de desplegament del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/05/19/5/dof/vci/html**

### Dades del document

Número de DOGV
:   9602

Data del DOGV
:   24-05-2023

Secció del DOGV
:   I. DISPOSICIONS GENERALS

Número del document
:   2023/5633


Data del document
:   19-05-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * administració regional
    * organització administrativa
    * reglament intern
    * legislació

ORDRE 5/2023, de 19 de maig, de la Conselleria de Política Territorial, Obres Públiques i Mobilitat, per la qual es modifica l'Ordre 2/2021, de 16 de març, de la Conselleria de Política Territorial, Obres Públiques i Mobilitat, de desplegament del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat. [2023/5633]  
  
  
PREÀMBUL  
  
El Decret 5/2019, de 16 de juny, del president de la Generalitat determina el número i la denominació de les conselleries i les seues atribucions, entre les quals es troba la Conselleria de Política Territorial, Obres Públiques i Mobilitat, a la qual atribueix les competències en matèria de vertebració del territori, paisatge, transports, ports, aeroports i obres públiques.  
El Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, disposa com a òrgans superiors de la Conselleria de Política Territorial, Obres Públiques i Mobilitat, la Secretaria Autonòmica de Política Territorial, Urbanisme i Paisatge i la Secretaria Autonòmica d'Obres Públiques, Transports i Mobilitat Sostenible.  
D'altra banda, mitjançant el Decret 105/2019, de 5 de juliol, del Consell, s'estableix l'estructura orgànica bàsica de la Presidència i de les conselleries.  
Conseqüentment, pel Decret 177/2020, de 30 d'octubre, del Consell, es va aprovar el Reglament orgànic i funcional de la Conselleria de Política Territorial, Obres Públiques i Mobilitat.  
La Llei 5/1983, de 30 de desembre, del Consell, estableix en l'article 65 que els consellers desplegaran orgànicament la seua conselleria en els termes del seu reglament orgànic i altres normes reglamentàries que aprove el Consell, previsió legal coincident amb les facultats que la disposició final primera del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat atorga a la persona titular de la Conselleria per a dictar, dins de l'àmbit de les seues competències, les disposicions que requerisca el desplegament i execució d'aquest decret i, concretament, el desenvolupament del nivell administratiu que depén directament dels òrgans superiors i directius de la Conselleria.  
Per tant, mitjançant l'Ordre 2/2021, de 16 de març, d'aquesta conselleria, es desplega l'estructura orgànica i funcional de la Conselleria continguda en el Reglament orgànic i funcional, que determina el número, dependència i denominació de les unitats administratives amb rang de subdirecció general i cap de servei i els assigna les funcions que han d'exercir.  
Amb posterioritat, raons organitzatives posades de manifest en el desplegament de la mencionada ordre han posat de manifest la necessitat d'efectuar una sèrie d'ajustos en l'organització prevista, a conseqüència de diverses causes, ajustos realitzats mitjançant les Ordres 1/2022, de 28 de gener, i 2/2023, de 28 de març, d'aquesta conselleria.  
La Generalitat gestiona trenta-cinc ports conforme a l'Estatut d'Autonomia, i que venen regulats per la Llei de ports de la Comunitat Valenciana, de 2014. La intervenció directa de la Generalitat es produeix sobre aquestes trenta-cinc instal·lacions, de les quals setze són gestionades directament per la Conselleria i les altres dènou són instal·lacions específiques nàutiques i esportives, que són objecte de concessió administrativa.  
Aquestes característiques, a més de la proximitat amb els respectius municipis, fan dels ports gestionats directament per la Generalitat uns espais multifuncionals on ha de prevaldre la integració port-ciutat, la qual cosa implica tant una estreta relació amb els Ajuntaments com la col·laboració amb els diferents agents econòmics i socials que interactuen en ells.  
Els ports de la Generalitat són rellevants pels seus vessants cultural, econòmica, turística i pesquera, però durant molts anys no han tingut l'atenció necessària. Una situació que ara, des de la Generalitat, s'està revertint. De fet, en les dues últimes legislatures s'ha augmentat significativament la inversió -la més alta des de les transferències-, per a millorar, adequar i fer més accessibles els ports autonòmics.  
  
El Consell ha decidit posar en marxa un repte que permeta consolidar aquest canvi de rumb cap a uns ports cada dia més sostenibles i respectuosos amb el medi ambient, cap a una transició més ecològica i digital, amb ports oberts a tots i integrats en els seus municipis i en el territori.  
Aquest canvi l'ha reflectit en un Pla quadriennal d'inversions fins a 2025 que recull tant aquelles inversions que fa directament la Conselleria com aquelles altres que la Conselleria incorpora en els títols concessionals, que han d'escometre els concessionaris i que milloren el domini públic portuari de la CV.  
Es té previst la inversió de més de 40 milions de € a càrrec del Pressupost de la Generalitat i de Fons europeus. A més, des de la Conselleria, també s'hauran de gestionar una sèrie d'obres i de millores que reverteixen en les infraestructures portuàries i, per tant, en les persones que les utilitzen i que es finançaran pels mateixos concessionaris. Aquestes inversions, que s'estima poden ascendir a més de 60 milions de €, també han de considerar-se en el conjunt perquè milloren les condicions del patrimoni públic portuari de la Comunitat Valenciana.  
  
En resum, està previst un conjunt inversor de 2022 a 2025, entre inversions directes de la Generalitat i les inversions a càrrec de concessionaris -en el marc de la col·laboració pública i privada-, que milloren les condicions del sistema portuari que depén de la Generalitat, tant en els ports de gestió directa com indirecta, de més de 100 milions de €.  
  
Tenint en compte aquestes previsions es posa de manifest la necessitat d'efectuar alguns canvis organitzatius en la direcció general de ports, aeroports i costes.  
En virtut d'això, fent ús de les facultats que m'atribueixen els articles 28.f i 65 de l'esmentada Llei 5/1983, i amb l'informe de les conselleries competents en matèria d'hisenda i administració pública,  
  
  
ORDENE  
  
Article únic  
Es modifica l'article 10 de l'Ordre 2/2021, de 16 de març, de la Conselleria de Política Territorial, Obres Públiques i Mobilitat, de desplegament del Decret 177/2020, de 30 d'octubre, del Consell, d'aprovació del Reglament orgànic i funcional de la Conselleria de Política Territorial, Obres Públiques i Mobilitat, que queda redactat en la forma indicada en l'annex.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de maig de 2023  
  
La consellera de Política Territorial,  
Obres Públiques i Mobilitat,  
REBECA TORRÓ SOLER  
  
  
ANNEX  
  
Article 10. Subdirecció General de Ports, Aeroports i Costes  
1. A la Subdirecció General de Ports, Aeroports i Costes li correspon assessorar i secundar i assistència tècnica a la persona titular de la Direcció General de Ports, Aeroports i Costes, exercir cadascuna de les funcions encomanades per la direcció general, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei d'Inversions  
b) Servei d'Administració de Ports  
c) Servei de Gestió i Serveis Portuaris  
d) Servei d'Aeroports i Costes  
2. Al Servei d'Inversions li correspon l'exercici de les següents funcions:  
a) L'elaboració de la proposta de l'estat de despeses del programa pressupostari i de les seues modificacions, d'acord amb les directrius de la direcció general.  
b) Programar i planificar les inversions de les infraestructures portuàries i aeroportuàries.  
c) Desenvolupar les actuacions en infraestructures portuàries i aeroportuàries i en costes de competència de la Generalitat, d'acord amb les directrius de la Direcció General.  
d) La coordinació amb altres organismes que tinguen competència en les matèries respectives. Així com proposar, gestionar i fer el seguiment dels convenis de col·laboració en matèria de competència de la direcció general, sense perjudici de les competències atribuïdes a la Sotssecretaria, d'acord amb les directrius de la Direcció General.  
  
e) L'execució, la gestió i el control dels plans i dels programes d'actuació; la proposició de programes, projectes, obres, contractes i concessions amb inversió rellevant que desenvolupen els objectius establits per la direcció general, així com la direcció, la supervisió i la inspecció dels projectes constructius, de les obres i dels contractes de conservació d'infraestructures, d'instal·lacions portuàries i el manteniment de calats dels ports. La supervisió de les inversions derivades de les concessions.  
  
f) La direcció de la delimitació d'espais i usos portuaris i la redacció d'estudis, plans i projectes. La direcció d'obres de nova infraestructura i dels projectes derivats de la planificació i les necessitats de la Direcció General.  
g) Aquelles altres funcions que se li encomanen en matèries de la seua competència sempre que no siguen expressament atribuïdes a altres serveis.  
3. Al Servei d'Administració de Ports li correspon l'exercici de les següents funcions:  
a) Calcular, gestionar i liquidar totes les taxes per ús i ocupació de la zona de servei portuari i les tarifes per la prestació de serveis portuaris i elaborar la proposta de resolució dels seus recursos.  
b) Tramitar els expedients de concessions i autoritzacions, així com els de disciplina portuària i les diverses propostes d'utilització i ocupació dels espais portuaris.  
c) Gestionar les competències en matèria de titulacions nauticoesportives.  
d) Gestionar el transport marítim entre ports de la Comunitat Valenciana.  
e) Realitzar propostes normatives, instruccions i circulars, així com l'assessorament tècnic administratiu en matèria de ports als serveis de la Direcció General.  
f) Aquelles altres funcions que se li encomanen en matèries de la seua competència sempre que no siguen expressament atribuïdes a altres serveis.  
4. Al Servei de Gestió i Serveis Portuaris li correspon l'exercici de les següents funcions:  
a) Realitzar les funcions de policia, seguretat, autoprotecció i gestió mediambiental, tant de les instal·lacions portuàries de la Generalitat com dels serveis que en elles es presten, així com reconeixement i inspecció d'aquestes.  
b) Dur a terme la prestació de serveis portuaris, la recopilació i gestió de dades d'explotació, així com les relacions ordinàries amb les empreses autoritzades i concessionaris, la inspecció dels ports explotats en règim de concessió i el replanteig, el reconeixement final i la inspecció de les autoritzacions i concessions del domini públic portuari.  
  
c) Emissió d'informes dels expedients d'autoritzacions i concessions d'inversió no rellevants, així com els de disciplina i de les diverses propostes d'utilització dels espais portuaris que corresponga tramitar al Servei d'Administració de Ports. Així mateix, l'emissió d'informes tècnics per a l'elaboració dels informes preceptius a l'Administració general de l'Estat en matèria de ports.  
d) Realitzar proposta de delimitació d'espais i usos portuaris i elaborar informes relatius a les actuacions altres administracions i subjectes públics i privats que tinguen afecció al domini públic portuari.  
e) Aquelles altres funcions que se li encomanen en matèries de la seua competència sempre que no siguen expressament atribuïdes a altres serveis.  
5. Servei d'Aeroports i Costes li correspon l'exercici de les següents funcions:  
a) Coordinar la vigilància de la zona de servitud de protecció de costes.  
b) Tramitar els expedients de declaració responsable i d'autorització, la tramitació dels expedients de sanció, així com emetre informes tècnics en matèria de costes.  
c) Elaborar informes relatius a les actuacions altres administracions públiques i subjectes públics i privats en el domini públic marítim-terrestre.  
d) Respecte de les instal·lacions aeroportuàries de competència autonòmica, li correspon tramitar els expedients d'autoritzacions i sanció; emetre els informes tècnics en la matèria que li puguen ser sol·licitats per qualsevol administració pública o institució, així com la tramitació dels expedients derivats de la gestió de l'aeroport de Castelló.  
  
e) Aquelles altres funcions que se li encomanen en matèries de la seua competència sempre que no siguen expressament atribuïdes a altres serveis.


Còpia Permalink ELI